FI Euroopan unionin virallinen lehti L 181/1

KOMISSION TÄYTÄNTÖÖNPANOASETUS (EU) 2015/1100,

annettu 7 päivänä heinäkuuta 2015,

rautatiemarkkinoiden seurantaan liittyvistä jäsenvaltioiden raportointivelvollisuuksista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhtenäisestä eurooppalaisesta rautatiealueesta 21 päivänä marraskuuta 2012 annetun Euroopan parlamentin ja neuvoston direktiivin 2012/34/EU (1) ja erityisesti sen 15 artiklan 6 kohdan,

sekä katsoo seuraavaa:

(1) Direktiivin 2012/34/EU 15 artiklan 5 kohdassa säädetään jäsenvaltioiden velvollisuudesta raportoida verkkojen käytöstä ja puite-edellytysten kehityksestä rautatiesektorilla rautatiemarkkinoiden seurantaa varten.

(2) Komissio antaa jäsenvaltioiden toimittamien tietojen perusteella Euroopan parlamentille ja neuvostolle kahden vuoden välein kertomuksen direktiivin 2012/34/EU 15 artiklan 4 kohdassa tarkoitetuista aiheista.

(3) Jäsenvaltiot olivat jo useiden vuosien ajan antaneet tarvittavat tiedot komissiolle vapaaehtoisesti. Jotta varmistettaisiin jäsenvaltioiden toimittamien tietojen välinen johdonmukaisuus ja vertailtavuus, tarvitaan yksityiskohtaiset säännöt kyseisten tietojen sisällöstä ja muodosta.

(4) Tällä asetuksella otetaan käyttöön kyselylomake, joka jäsenvaltioiden on täytettävä vuosittain teknisten ja taloudellisten edellytysten sekä unionin rautatiesektorin markkinakehityksen seuraamiseksi.

(5) Kyselylomakkeessa vaadittujen tietojen kokoamiseksi jäsenvaltioiden olisi tehtävä yhteistyötä työmarkkinaosapuolten, käyttäjien, sääntelyviranomaisten ja muiden asiaankuuluvien toimivaltaisten viranomaisten kanssa kansallisella tasolla.

(6) Päättäessään kyselylomakkeen välityksellä toimitettavien tietojen sisällöstä komissio ottaa huomioon olemassa olevat tietolähteet ja tiedot, jotka on jo toimitettu nykyisten raportointivelvollisuuksien mukaisesti, jotta rautatiealalle ja jäsenvaltioille aiheutuisi mahdollisimman vähän lisärasitusta. Komissio käyttää mahdollisuuksien mukaan erityisesti seuraavien säädösten mukaisesti toimitettavia tietoja: — neuvoston asetus (ETY) N:o 1108/70 (2) rautatieinfrastruktuuriin tehtävien investointien osalta; — Euroopan parlamentin ja neuvoston asetus (EY) N:o 91/2003 (3) rautatieverkon liikennemääriä ja onnettomuuksia koskevien tietojen osalta; — komission asetus (EY) N:o 1708/2005 (4) ja erityisesti sen liitteet I ja II rautateiden henkilöliikennettä koskevien tietojen osalta; — Euroopan parlamentin ja neuvoston asetus (EY) N:o 1371/2007 (5) rautatieyritysten liikennepalvelujen laadun tasosta julkaisemien vuosikertomusten osalta; sekä — komission asetus (EU) N:o 1300/2014 (6) niiden esteettömyysinventaarien osalta, jotka jäsenvaltioiden on toteutettava seuratakseen ja arvioidakseen vammaisten ja liikkumisesteisten henkilöiden esteetöntä pääsyä Euroopan unionin rautatiejärjestelmään.

(7) Euroopan rautatieliikenteen sääntelyviranomaisten verkoston olisi osallistuttava tiiviisti direktiivin 2012/34/EU 15 artiklan mukaisten raportointivelvollisuuksien täytäntöönpanoon sekä tiedonkeruumenetelmien ajantasaistamiseen.

(8) Liitteessä olevalla kyselylomakkeella olisi kerättävä tiedot raportointivuodesta 2015 alkaen. Kahtena ensimmäisenä raportointivuonna tarvitaan siirtymäkausi, koska jäsenvaltiot voivat joutua mukauttamaan nykyisiä tiedonkeruumenetelmiä tämän asetuksen tultua voimaan. Väärien tulkintojen välttämiseksi on tärkeää, että jäsenvaltiot ilmoittavat komissiolle siirtymäkauden aikana tietojen sisältöä tai muotoa koskevista eroista kyselylomakkeen osioissa.

(9) Jäsenvaltiot voivat rautatieyrityksen pyynnöstä toimittaa kyselylomakkeen 7 kohdassa pyydetyt tiedot komissiolle salanimellä, jos se on liikesalaisuuksien suojaamisen vuoksi perusteltua.

(10) Tämän asetuksen nojalla kerätyt tiedot olisi annettava kaikkien asiasta kiinnostuneiden osapuolten saataville, lukuun ottamatta tapauksia, joissa on tarpeen varmistaa liikesalaisuuksien suojaaminen.

(11) Menettelytavat, määritelmät ja tiedonkeruumenetelmät voivat muuttua ajan myötä tieteen ja tekniikan kehityksen seurauksena. Rautatiemarkkinoiden kehitys ja tietojen saatavuuden parantuminen voivat johtaa siihen, että kyselylomakkeen kohdealaa on suotavaa supistaa tai laajentaa. Sen vuoksi tämän asetuksen liitettä olisi ajantasaistettava säännöllisesti, jotta tällainen kehitys otettaisiin direktiivin 2012/34/EU 62 artiklan 3 kohdassa tarkoitetun tarkastelumenettelyn mukaisesti huomioon.

(12) Komissio on kuullut rautatiealan työmarkkinaosapuolia ja käyttäjiä rautatiemarkkinoiden seurantaa käsittelevässä työryhmässä. Se on myös kuullut Euroopan rautatieliikenteen sääntelyviranomaisten verkostoa.

(13) Tässä asetuksessa säädetyt toimenpiteet ovat direktiivin 2012/34/EU 62 artiklan 1 kohdassa tarkoitetun komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Kohde

Tässä asetuksessa vahvistetaan niiden tietojen sisältö ja muoto, jotka jäsenvaltioiden on toimitettava komissiolle täyttääkseen rautatiemarkkinoiden seurantaan liittyvät raportointivelvollisuutensa.

2 artikla

Määritelmät

Tässä asetuksessa sovelletaan Euroopan parlamentin ja neuvoston asetuksen (EY) N:o 1370/2007 (7) 2 artiklan e alakohdassa, Euroopan parlamentin ja neuvoston asetuksen (EU) N:o 913/2010 (8) 2 artiklan 2 kohdan a alakohdassa ja direktiivin 2012/34/EU 3 artiklassa säädettyjä määritelmiä.

Lisäksi tässä asetuksessa tarkoitetaan

a) ’ratamaksulla’ maksuja, jotka peritään direktiivin 2012/34/EU liitteessä II olevassa 1 kohdassa tarkoitetuista vähimmäiskäyttömahdollisuuksista;

b) ’suurnopeusliikenteellä’ rautateiden matkustajaliikennettä suurten nopeuksien liikkuvalla kalustolla, myös kallistuvilla junilla, joiden nopeus on vähintään 200 km/h ainakin osan palvelusta; nopean infrastruktuurin käyttö ei aina ole tarpeen;

c) ’tavanomaisella kaukoliikenteellä’ muuta rautateiden matkustajaliikennettä kuin kaupunki-, esikaupunki-, seutu- tai suurnopeusliikennettä;

d) ’asemalla’ rautatiellä olevaa paikkaa, jossa henkilöjuna voi aloittaa matkan, pysähtyä tai päättää matkan;

e) ’tavaraliikenneterminaalilla’ paikkaa, joka on varustettu intermodaalikuljetusyksiköiden uudelleenlastausta ja varastoimista varten, kun ainakin yksi liikennemuodoista on rautatieliikenne;

f) ’valtion maksamalla kokonaiskorvauksella’ sopimusjärjestelyjen yhteydessä kokonaismäärää, jonka valtio on lupautunut maksamaan rataverkon haltijalle rahoituksena koko sopimuskauden ajalta;

g) ’valvontaelimellä’ elintä, joka kansallisen lainsäädännön mukaisesti tarkastaa, että rataverkon haltija noudattaa sopimusta;

h) ’raiteilla’ kiskoparia, jolla raiteilla kulkeva kalusto voi liikkua;

i) ’erikoistuneella suurnopeusradalla’ rataa, joka on erityisesti rakennettu niin, että liikenteen kulkunopeudet ovat radan pääosuuksilla yleensä 250 km/h tai enemmän; rataan voi kuulua yhdysosuuksia, joilla nopeudet ovat alhaisempia paikallisolosuhteiden huomioon ottamiseksi;

j) ’solmukohdalla’ rautatieverkoston keskeistä kohtaa, jossa useat radat yhtyvät toisiinsa;

k) ’kansainvälisellä matkustajaliikenteellä’ matkustajaliikennettä, jossa juna ylittää vähintään yhden jäsenvaltion rajan ja jossa kuljetetaan matkustajia eri jäsenvaltioissa sijaitsevien asemien välillä;

l) ’kotimaan matkustajaliikenteellä’ matkustajaliikennettä yksinomaan yhden jäsenvaltion sisällä;

m) ’kotimaan tavaraliikenteellä’ tavaraliikennettä yksinomaan yhden jäsenvaltion sisällä;

n) ’reittien jakamisella’ päätöstä yksittäisen reitin tai yksittäisten reittien myöntämisestä liikennetoimintaan; reittien jakaminen kullekin säännöllisen aikataulunmukaisen liikenteen osana toteutettavalle junaliikennepalvelulle katsotaan erilliseksi reittien jakamiseksi;

o) ’säännöllisellä junareitillä’ reittiä, joka myönnetään direktiivin 2012/34/EU 45 artiklassa säädettyjen aikataulusuunnittelusääntöjen mukaisesti;

p) ’ad hoc -junareitillä’ reittiä, joka myönnetään direktiivin 2012/34/EU 48 artiklassa tarkoitetun reittihakemuksen mukaisesti;

q) ’hylätyllä reittien jakamisella’ reittihakemusta, jonka rataverkon haltija hylkää direktiivin 2012/34/EU 46 artiklan 1 kohdassa säädetyn yhteensovittamismenettelyn jälkeen; kunkin säännöllisen aikataulunmukaisen liikenteen osana toteutettavan junaliikennepalvelun hylkääminen katsotaan erilliseksi hylätyksi reittien jakamiseksi;

r) ’kunnossapidolla’ rataverkon haltijan olemassa olevan infrastruktuurin kunnon ja kapasiteetin ylläpitämiseksi suorittamia muita kuin pääomamenoja;

s) ’uusimisella’ olemassa olevaa infrastruktuuria korvaaviin suuriin töihin, joilla ei muuteta rataverkon yleistä suorituskykyä, käytettäviä pääomamenoja;

t) ’parantamisella’ olemassa olevaa infrastruktuuria muuttaviin suuriin töihin, joilla parannetaan rataverkon yleistä suorituskykyä, käytettäviä pääomamenoja;

u) ’uudella infrastruktuurilla’ uusien infrastruktuurilaitteiden rakentamiseen käytettäviä pääomamenoja;

v) ’julkisilla varoilla’ infrastruktuurimenojen yhteydessä varoja, jotka saadaan suoraan julkisista investointiavustuksista;

w) ’omilla varoilla’ varoja, jotka ovat peräisin rataverkon haltijoiden tai palvelupaikan ylläpitäjien käyttömaksuilla ja muilla keinoilla ansaitsemista tuloista;

x) ’tuloilla’ rautateiden kuljetuspalveluista raportointikauden aikana kerättyjen maksujen kokonaismäärää; tähän ei lasketa mukaan muita tuloja, kuten muonituspalvelusta, asemapalveluista ja junassa tarjottavista palveluista saatavia tuloja;

y) ’kauttakululla’ kuljetusta yhden maan kautta tavaran lastauspaikan tai matkustajien nousupaikan ja tavaran purkauspaikan tai matkustajien poistumispaikan välillä, kun molemmat paikat ovat kyseisen maan ulkopuolella;

z) ’kansallisen alueen rautatieliikenteellä’ raidekaluston liikkumista yhden maan rajojen sisällä riippumatta siitä, missä maassa kalusto on rekisteröity;

aa) ’myöhästymisellä’ aikaa, joka kuluu junan aikataulun mukaisesta ajasta siihen tosiasialliseen ajankohtaan, jolloin juna ohittaa reitillään tietyn kohdan, jossa matkatiedot kerätään;

bb) ’perutulla palvelulla’ junaa, joka perutaan toimintavaiheessa raideliikenteeseen liittyvistä syistä, joihin kuuluu myös aikataulun mukaisen asemalla pysähtymisen peruuntuminen, jos juna ohjataan toiselle reitille tai raideliikennepalvelu korvataan maantieliikennepalveluilla;

cc) ’keskimääräisellä aikataulunopeudella’ nopeutta, joka lasketaan jakamalla matkan kokonaispituus ajalla, jonka matkan on aikataulun mukaan tarkoitus kestää;

dd) ’julkisen palvelun velvoitteesta maksettavalla korvauksella’ taloudellisia etuuksia, jotka toimivaltainen viranomainen myöntää raportointijakson aikana suoraan tai välillisesti julkisista varoista julkisen palvelun velvoitteen mukaisiin rautatieliikennepalveluihin;

ee) ’kaupallisella liikenteellä’ kaikkia matkustajaliikennepalveluja, jotka eivät kuulu julkisen palvelun velvoitteiden mukaisesti tarjottaviin palveluihin;

ff) ’pääasiallisella rautatieyrityksellä’ matkustajakilometrien tai tonnikilometrien perusteella suurinta yritystä;

gg) ’käytössä olevalla toimiluvalla’ sellaiselle rautatieyritykselle myönnettyä toimilupaa, joka on aloittanut toiminnan eikä ole keskeyttänyt sitä ajanjaksoina, jotka jäsenvaltio on vahvistanut direktiivin 2012/34/EU 24 artiklan 4 kohdan mukaisesti;

hh) ’käyttämättömällä toimiluvalla’ sellaiselle rautatieyritykselle myönnettyä toimilupaa, joka ei ole aloittanut toimintaa tai keskeyttänyt sitä ajanjaksoina, jotka jäsenvaltio on vahvistanut direktiivin 2012/34/EU 24 artiklan 4 kohdan mukaisesti, sekä määräajaksi tai kokonaan peruutettuja toimilupia;

ii) ’toimilupamaksulla’ kaikkia toimilupaviranomaisen hakemuksen käsittelystä perimiä maksuja;

jj) ’toimiluvan hakuajalla’ ajanjaksoa siitä päivästä, jona täydellinen toimilupahakemus jätetään, siihen päivään, jona lopullinen päätös tehdään;

kk) ’kokoaikavastaavalla’ työssä vuoden aikana tehtyjen työtuntien kokonaismäärää, ylityötunnit mukaan luettuina, jaettuna kokoaikaisessa työssä vuoden aika keskimäärin tehtävillä työtunneilla;

ll) ’järjestelyratapihalla’ aluetta tai jonkin alueen osaa, jossa on raiteita tai muita laitteita, joita käytetään rautatiekaluston vaihtotöissä, järjesteleminen mukaan luettuna.

3 artikla

Tietojen kerääminen ja toimittaminen

1. Jäsenvaltioiden on viimeistään kunkin vuoden 31 päivänä joulukuuta toimitettava komissiolle liitteessä olevassa kyselylomakkeessa eritellyt tiedot edelliseltä vuodelta.

2. Kunkin jäsenvaltion on toimitettava komissiolle tiedot rautatiekuljetuksista kyseisen jäsenvaltion alueella.

3. Jos rautatieyritys toimii useammassa kuin yhdessä jäsenvaltiossa, sen on toimitettava kansallisille viranomaisille erilliset tiedot kunkin sellaisen jäsenvaltion osalta, jossa se toimii.

4. Jäsenvaltiot voivat hankkia tarvittavat tiedot yhdistelemällä seuraavista lähteistä saatavia tietoja:

a) pakolliset katsastukset;

b) hallinnolliset tiedot, myös tilastolaitosten ja muiden viranomaisten keräämät tiedot;

c) tilastolliset arvioinnit, jolloin on selitettävä käytetyt menetelmät;

d) asianomaisten toimialajärjestöjen tai muiden asianosaisten toimittamat tiedot; sekä

e) tapauskohtaiset tutkimukset.

Asianomaisia tietoja hallussaan pitävien yksikköjen on pyydettäessä annettava ne käyttöön.

5. Auttaakseen jäsenvaltioita varmistamaan niiden keräämien tietojen laadun ja vertailukelpoisuuden, komissio voi laatia menetelmiä koskevia ohjeita ottaen huomioon kansallisten viranomaisten ja rautatiealan ammattijärjestöjen hyväksymät parhaat käytännöt.

6. Jäsenvaltioiden on toimitettava tiedot komissiolle sähköisessä muodossa käyttäen kyselylomaketta, jonka komissio asettaa saataville verkkosivuillaan.

7. Jäsenvaltioiden ja komission on pidettävä niille toimitettuja liikesalaisuuksia luottamuksellisina.

4 artikla

Siirtymäsäännökset

1. Jäsenvaltioiden on varmistettava, että niiden tiedonkeruujärjestelmät mahdollistavat tietojen raportoinnin liitteessä määriteltyä sisältöä ja muotoa noudattaen viimeistään raportointivuodesta 2017 alkaen. Jos jäsenvaltiot havaitsevat merkittäviä ongelmia tiedonkeruujärjestelmien mukauttamisessa tai asettavat tiettyjen tietoluokkien asianmukaisuuden tai tarpeellisuuden kyseenalaiseksi, on arvioitava tarvetta mukauttaa liitettä.

2. Jos jäsenvaltiot eivät siirtymäkaudella kykene toimittamaan tietoja liitteessä määriteltyä sisältöä ja muotoa noudattaen, niiden on toimitettava tiedot muodossa, joka on mahdollisimman lähellä kyseistä muotoa, ja selvitettävä tietoja toimittaessaan, miten ne eroavat kyseisestä muodosta.

5 artikla

Voimaantulo ja soveltaminen

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä heinäkuuta 2015. Komission puolesta Puheenjohtaja Jean-Claude JUNCKER

(1) EUVL L 343, 14.12.2012, s. 32.

(2) Neuvoston asetus (ETY) N:o 1108/70, annettu 4 päivänä kesäkuuta 1970, rautatie-, maantie- ja sisävesiliikenteen infrastruktuurikuluja koskevasta kirjanpitojärjestelmästä (EYVL L 130, 15.6.1970, s. 4).

(3) Euroopan parlamentin ja neuvoston asetus (EY) N:o 91/2003, annettu 16 päivänä joulukuuta 2002, rautatieliikenteen tilastoista (EYVL L 14, 21.1.2003, s. 1).

(4) Komission asetus (EY) N:o 1708/2005, annettu 19 päivänä lokakuuta 2005, yksityiskohtaisten sääntöjen vahvistamisesta neuvoston asetuksen (EY) N:o 2494/95 täytäntöönpanemiseksi yhdenmukaistetun kuluttajahintaindeksin yhteisen indeksin viitejakson osalta ja asetuksen (EY) N:o 2214/96 muuttamisesta (EUVL L 274, 20.10.2005, s. 9).

(5) Euroopan parlamentin ja neuvoston asetus (EY) N:o 1371/2007, annettu 23 päivänä lokakuuta 2007, rautatieliikenteen matkustajien oikeuksista ja velvollisuuksista (EUVL L 315, 3.12.2007, s. 14).

(6) Komission asetus (EU) N:o 1300/2014, annettu 18 päivänä marraskuuta 2014, vammaisten ja liikkumisesteisten henkilöiden esteetöntä pääsyä Euroopan unionin rautatiejärjestelmään koskevista yhteentoimivuuden teknisistä eritelmistä (EUVL L 356, 12.12.2014, s. 110).

(7) Euroopan parlamentin ja neuvoston asetus (EY) N:o 1370/2007, annettu 23 päivänä lokakuuta 2007, rautateiden ja maanteiden julkisista henkilöliikennepalveluista sekä neuvoston asetusten (ETY) N:o 1191/69 ja (ETY) N:o 1107/70 kumoamisesta (EUVL L 315, 3.12.2007, s. 1).

(8) Euroopan parlamentin ja neuvoston asetus (EU) N:o 913/2010, annettu 22 päivänä syyskuuta 2010, kilpailukykyisen tavaraliikenteen eurooppalaisesta rautatieverkosta (EUVL L 276, 20.10.2010, s. 22).